标题：欧阳修诲学
原文
玉不琢，不成器；人不学，不知道。然玉之为物，有不变之常德，虽不琢以为器，而犹不害为玉也。人之性，因物则迁，不学，则舍君子而为小人，可不念哉？ 
——选自欧阳修《诲学说》
注释
1 知道：懂得道理
2 然：然而
3 常德：指固有的特点、本性
4 以：把
5 害：妨碍，影响
4 因物则迁：由于受外界影响而改变。因，顺着。迁，变化
5 舍：放弃，舍弃
6 念：思考
译文
如果玉不琢磨,就不能制成器物；如果人不学习，也就不会懂得道理。然而玉这种东西，有（它）永恒不变的特性，即使不琢磨制作成器物，但也还是玉，（它的特性）不会受到损伤。人的本性，由于受外界影响而改变。因此，人们如果不学习，就要失去君子的高尚品德从而变成品行恶劣的小人，难道不值得深思吗？
作者
简介欧阳修（1007－1073），字永叔，号醉翁，又号六一居士。汉族，吉安永丰（今属江西）人,自称庐陵（今永丰县沙溪人）。谥号文忠，世称欧阳文忠公，北宋卓越的文学家、史学家。
作品蝶恋花(一说冯延巳《踏鹊枝》) 
谁道闲情抛弃久,每到春来,惆怅还依旧.日日花前常病酒,不辞镜里朱颜瘦. 
河畔青芜堤上柳,为问新愁,何事年年有?独立小桥风满袖,平林新月人归后. 
玉楼春 
别后不知君远近,触目凄凉多少闷.渐行渐远渐无书,水阔鱼沉何处问. 
夜深风竹敲秋韵,万叶千声皆是恨.故欹单枕梦中寻,梦又不成灯又烬. 
蝶恋花 
庭院深深深几许,杨柳堆烟,帘幕无重数.玉勒雕鞍游冶处,楼高不见章台路. 
雨横风狂三月暮,门掩黄昏,无计留春住.泪眼问花花不语,乱红飞过秋千去. 
踏莎行 
候馆梅残,溪桥柳细,草薰风暖摇征辔.离愁渐远渐无穷,迢迢不断如春水. 
寸寸柔肠,盈盈粉泪,楼高莫近危栏倚.平芜尽处是春山,行人更在春山外. 
浪淘沙
把酒祝东风,且共从容,垂杨紫陌洛城东,总是当时携手处,游遍芳丛. 
聚散苦匆匆,此恨无穷,今年花胜去年红,可惜明年花更好,知与谁同. 
蝶恋花 
几日行云何处去?忘了归来,不道春将暮.百草千花寒食路,香车系在谁家树. 
泪眼倚楼频独语,双燕来时,陌上相逢否?撩乱春愁如柳絮,依依梦里无寻处. 
玉楼春 
樽前拟把归期说,未语春容先惨咽.人生自是有情痴,此恨不关风与月. 
离歌且莫翻新阕,一曲能教肠寸结.直须看尽洛阳花,始共春风容易别. 
少年游 
阑干十二独凭春,晴碧远连云.千里万里,二月三月,行色苦愁人. 
谢家池上,江淹浦畔,吟魄与离魂,那堪疏雨滴黄昏,更特地、忆王孙. 
临江仙
池外轻雷池上雨,雨声滴碎荷声,小楼西角断虹明,阑干倚处,待得月华生. 
燕子飞来窥画栋,玉钩垂下帘旌,凉波不动簟纹平,水精双枕,畔有堕钗横. 
蝶恋花 
面旋落花风荡漾,柳重烟深,雪絮飞来往.雨后轻寒犹未放,春愁酒病成惆怅. 
枕畔屏山围碧浪,翠被花灯,夜夜空相向.寂寞起来褰绣幌,月明正在梨花上. 
采桑子 
轻舟短棹西湖好,绿水逶迤,芳草长堤,隐隐笙歌处处随. 
无风水面琉璃滑,不觉船移,微动涟漪,惊起沙禽掠岸飞 
采桑子 
春深雨过西湖好,百卉争妍,蝶乱蜂喧,晴日催花暖欲然. 
兰桡画舸悠悠去,疑是神仙,返照波间,水阔风高扬管弦. 
采桑子 
平生为爱西湖好,来拥朱轮,富贵浮云,俯仰流年二十春. 
归来恰似辽东鹤,城郭人民,触目皆新,谁识当年旧主人. 
阮郎归 
南园春半踏青时,风和闻马嘶,青梅如豆柳如眉,日长蝴蝶飞. 
花露重,草烟低,人家帘幕垂,秋千慵困解罗衣,画梁双燕栖. 
南歌子 
凤髻金泥带,龙纹玉掌梳,去来窗下笑相扶,爱道画眉深浅入时无. 
弄笔偎人久,描花试手初,等闲妨了绣功夫,笑问鸳鸯两字怎生书. 
临江仙 
记得金銮同唱第,春风上国繁华,如今薄宦老天涯,十年歧路,空负曲江花. 
闻说阆山通阆苑,楼高不见君家,孤城寒日等闲斜,离愁难尽,红树远连霞.　 
鹤冲天 
梅谢粉,柳拖金,香满旧园林.养花天气半晴阴,花好却愁深. 
花无数,愁无数,花好却愁春去.戴花持酒祝东风,千万莫匆匆.　 
长相思
苹满溪,柳绕堤,相送行人溪水西,回时陇月低. 
烟霏霏,风凄凄,重倚朱门听马嘶,寒鸥相对飞. 
长相思 
花似伊,柳似伊,花柳青春人别离,低头双泪垂. 
长江东,长江西,两岸鸳鸯两处飞,相逢知几时. 
浣溪沙 
堤上游人逐画船,拍堤春水四垂天,绿杨楼外出秋千. 
白发戴花君莫笑,六幺摧拍盏频传,人生何处似樽前. 
诉衷情
清晨帘幕卷轻霜,呵手试梅妆,都缘自有离恨,故画作远山长. 
思往事,惜流芳,易成伤.拟歌先敛,欲笑还颦,最断人肠. 
朝中措 
平山栏槛倚晴空,山色有无中.手种堂前垂柳,别来几度春风. 
文章太守,挥毫万字.一饮千钟.行乐直须年少,樽前看取衰翁. 
浪淘沙 
今日北池游,漾漾轻舟,波光潋滟柳条柔,如此春来又春去,白了人头. 
好妓好歌喉,不醉难休,劝君满满酌金瓯,纵使花时常病酒,也是风流. 
渔家傲
荷叶田田青照水,孤舟挽在花阴底.昨夜萧萧疏雨坠,愁不寐,朝来又觉西风起. 
雨摆风摇金蕊碎,合欢枝上香房翠.莲子与人常厮类,无好意,年年苦在中心里. 
减字木兰花
伤怀离抱。天若有情天亦老。此意如何。细似轻丝渺似波。 
扁舟岸侧。枫叶荻花秋索索。细想前欢。须著人间比梦间。 
生查子.元夕（一说朱淑真作） 
去年元夜时，花市灯如昼。月上柳梢头，人约黄昏后。 
今年元夜时，月与灯依旧。不见去年人，泪满春衫袖。 
阮郎归 
刘郎何日是来时。无心云胜伊。行云犹解傍山飞，郎行去不归。 
强匀画，又芳菲。春深轻薄衣。花无语伴相思，阴阴月上时。 
蝶恋花 
帘幕东风寒料峭，雪里香梅，先报春来早。红蜡枝头双燕小，金刀剪彩呈纤巧。 
旋暖金炉薰蕙藻。酒入横波，困不禁烦恼。绣被五更春睡好，罗帏不觉纱窗晓。 
蝶恋花 
面旋落花风荡漾。柳重烟深，雪絮飞来往。雨后轻寒犹未放，春愁酒病成惆怅。 
枕畔屏山围碧浪，翠被华灯，夜夜空相向。寂寞起来褰绣幌，月明正在犁花上。 
蝶恋花 
帘幕风轻双语燕，午后醒来，柳絮飞撩乱。心事一春犹未见，红英落尽青苔院。 
百尺朱楼闲倚遍，薄雨浓云，抵死遮人面。羌管不须吹别怨，无肠更为新声断。 
蝶恋花 
欲过清明烟雨细。小槛临窗，点点残花坠。梁燕语多惊晓睡，银屏一半堆香被。 
新风风光如旧风，所恨征轮，渐渐迢递。纵有远情难写寄，保妨解有相思泪。 
蝶恋花 
画阁归来春又晚，燕子双飞，柳软桃花浅。细雨满天风满院，愁眉敛尽无人见。 
独倚阑干心绪乱，芳草芊绵，尚忆江南岸。风月无情人暗换，旧游如梦空肠断。 
雨中花
千古都门行路，能使离歌声苦。送尽行人，花残春晚，又到君东去。 
醉藉落花吹暖絮，多少曲堤芳树。且携手留连，良辰美景，留作相思处。 
洞天春
莺啼绿树声早，槛外残红未扫。露点真珠遍芳草，正帘帏清晓。 
秋千宅院悄悄，又是清明过了。燕蝶轻狂，柳丝撩乱，春心多少。 
清平乐
小庭春老，碧砌红萱草。长忆小阑闲共绕，携手绿丛含笑。 
别来音信全无，旧期前事堪猜。门掩日斜人静，落花愁点青苔。 
圣无忧
珠帘卷，暮云愁。垂杨暗锁青楼，烟雨蒙蒙如画，轻风吹旋收。 
香断锦屏新别，人闲玉簟初秋。多少旧欢新恨，书杳杳、梦悠悠。 
锦香囊
一寸相思无著处，甚夜长相度。灯花前、几转寒更，桐叶上、数声秋雨。 
真个此心终难负，况少年情绪。已交共、春茧缠绵，终不学、钿筝移柱。 
摸鱼儿 
卷绣帘、梧桐秋院落，一霎雨添新绿。对小池闲立残妆浅，向晚水纹如縠。凝远目，恨人去寂寂，凤枕孤难宿。倚阑不足，看燕拂风帘，蝶露草,两两长相逐。 
丰乐亭记 
修既治滁之明年①夏，始饮滁水而甘。问诸滁人，得于州南百步之远。其上则丰山，耸然而特立；下则幽谷，窈然而深藏；中有清泉，滃然而仰出。俯仰左右，顾②而乐之。于是疏泉凿石，辟地以为亭，而与滁人往游其间。 
滁于五代干戈之际，用武之地也。昔太祖皇帝，尝以周师破李景兵十五万于清流山下，生擒其皇甫晖、姚凤于滁东门之外，遂以平滁。修尝考其山川，按③其图记，升高以望清流之关，欲求晖、凤就擒之所。而故老皆无在也，盖天下之平久矣。 
自唐失其政，海内分裂，豪杰并起而争，所在为敌国者，何可胜④数？及⑤宋受天命，圣人出而四海一。向之凭恃险阻，铲削消磨，百年之间，漠然徒见山高而水清。欲问其事，而遗老尽矣！今滁介江淮之间，舟车商贾、四方宾客之所不至，民生不见外事，而安于畎亩衣食，以乐生送死。而孰知上之功德，休养生息，涵煦⑥于百年之深也。 
修之来此，乐其地僻而事简，又爱其俗之安闲。既得斯泉于山谷之间，乃日与滁人仰而望山，俯而听泉。掇幽芳而荫乔木，风霜冰雪，刻露清秀，四时之景，无不可爱。又幸⑦其民乐其岁物之丰成，而喜与予游也。因为本⑧其山川，道⑨其风俗之美，使民知所以安此丰年之乐者，幸生无事之时也。夫宣⑩上恩德以与民共乐，刺史之事也。遂书以名其亭焉。 
醉翁亭记 
环滁皆山也。其西南诸峰，林壑尤美。望之蔚然而深秀者，琅琊也。山行六七里，渐闻水声潺潺而泻出于两峰之间者，酿泉也。峰回路转，有亭翼然临于泉上者，醉翁亭也。作亭者谁？山之僧智仙也。名之者谁？太守自谓也。太守与客来饮于此，饮少辄醉，而年又最高，故自号曰醉翁也。醉翁之意不在酒，在乎山水之间也。山水之乐，得之心而寓之酒也。 
若夫日出而林霏开，云归而岩穴暝，晦明变化者，山间之朝暮也。野芳发而幽香，佳木秀而繁阴，风霜高洁，水落而石出者，山间之四时也。朝而往，暮而归，四时之景不同，而乐亦无穷也。 
至于负者歌于途，行者休于树，前者呼，后者应，伛偻提携，往来而不绝者，滁人游也。临溪而渔，溪深而鱼肥；酿泉为酒，泉香而酒洌；山肴野蔌，杂然而前陈者，太守宴也。宴酣之乐，非丝非竹，射者中，弈者胜，觥筹交错，起坐而喧哗者，众宾欢也。苍颜白发，颓然乎其间者，太守醉也。 
已而夕阳在山，人影散乱，太守归而宾客从也。树林阴翳，鸣声上下，游人去而禽鸟乐也。然而禽鸟知山林之乐，而不知人之乐；人知从太守游而乐，而不知太守之乐其乐也。醉能同其乐，醒能述以文者，太守也。太守谓谁？庐陵欧阳修也。